Document ID: 32008D0156

KOMMISSIONENS BESLUTNING
af 18. februar 2008
om ændring af beslutning 2006/766/EF for så vidt angår listen over tredjelande og områder, hvorfra import til konsum af fiskevarer i enhver form er tilladt
(meddelt under nummer K(2008) 555)
(EØS-relevant tekst)
(2008/156/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (1), særlig artikel 11, stk. 1, og
ud fra følgende betragtninger:
(1)
I forordning (EF) nr. 854/2004 er der fastsat særlige bestemmelser for tilrettelæggelsen af den offentlige kontrol af animalske produkter. I henhold til nævnte forordnings artikel 11 skal der opstilles lister over de tredjelande eller dele af tredjelande, hvorfra import af nærmere angivne animalske produkter er tilladt, og der er fastsat kriterier, der skal tages hensyn til ved opstillingen af sådanne lister.
(2)
Ved Kommissionens beslutning 2006/766/EF af 6. november 2006 om lister over tredjelande og områder, hvorfra det er tilladt at importere toskallede bløddyr, pighuder, sækdyr, havsnegle og fiskevarer (2), er der fastsat lister over tredjelande, der opfylder betingelserne i artikel 11, stk. 4, i forordning (EF) nr. 854/2004, og som derfor er i stand til at garantere, at de produkter, der eksporteres til Fællesskabet, opfylder de sundheds- og hygiejnebetingelser, der er fastsat til beskyttelse af forbrugernes sundhed.
(3)
Bilag II til nævnte beslutning indeholder en liste over tredjelande og områder, hvorfra import til konsum af fiskevarer i enhver form er tilladt.
(4)
Armenien er for øjeblikket opført på listen, men kun for import af »levende krebs, der ikke er akvakulturdyr«. Kommissionen gennemførte et kontrolbesøg i Armenien i marts 2007, og det viste, at de relevante sundheds- og hygiejnekrav til varmebehandlede og frosne krebs, der ikke er akvakulturdyr, er opfyldt. Listen bør derfor for Armeniens vedkommende udvides til også at omfatte varmebehandlede krebs, der ikke er akvakulturdyr, og frosne krebs, der ikke er akvakulturdyr.
(5)
Montenegro, der for øjeblikket er opført på listen i bilag II til beslutning 2006/766/EF, men kun med hensyn til import af »vildtlevende, hele, ferske fisk fanget i havet«, har fremlagt videnskabelige oplysninger og indgivet en supplerende ansøgning om godkendelse af import af ferskvandskrebs fra det pågældende tredjeland. Den eksisterende begrænsning bør derfor udgå. Import af fiskevarer bør tillades.
(6)
Bosnien-Hercegovina er for øjeblikket ikke opført i bilag II til beslutning 2006/766/EF. Kommissionen gennemførte et kontrolbesøg i landet fra den 29. august til den 2. september 2005. Det er blevet godtgjort, at de kompetente myndigheder har givet alle nødvendige garantier for, at de relevante sundheds- og hygiejnebetingelser er opfyldt. Bosnien-Hercegovina bør derfor optages på listen over tredjelande, hvorfra medlemsstaterne kan tillade import af fiskevarer.
(7)
Bulgarien og Rumænien er for øjeblikket opført i bilag II til beslutning 2006/766/EF. Da listen imidlertid kun omhandler tredjelande, bør angivelserne ikke anvendes efter landenes tiltrædelse af Den Europæiske Union. De to medlemsstater bør derfor udgå af listen.
(8)
Bilag I til nævnte beslutning indeholder en liste over tredjelande, hvorfra import til konsum af toskallede bløddyr, pighuder, sækdyr og havsnegle i enhver form er tilladt. Fodnote 6 til bilag II vedrørende Marokko vedrører supplerende krav til visse forarbejdede toskallede bløddyr. For at opnå konsekvens bør de pågældende krav flyttes til bilag I.
(9)
Beslutning 2006/766/EF bør derfor ændres i overensstemmelse hermed.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I og II til beslutning 2006/766/EF erstattes af teksten i bilaget til nærværende beslutning.
Artikel 2
Denne beslutning anvendes fra den 1. marts 2008.
Artikel 3
Denne beslutning er rettet til medlemsstaterne.
Udfærdiget i Bruxelles, den 18. februar 2008.

Labels: 0
3
5
6